text: [{"text_idx": "#000002", "text": "Nagkuha ug tasa ug nagtagay ko sa kape nga nangalisngaw pa sa kahumot. Ang kape nga gitimpla sa akong Misis mao ang regalo sa ako-a sa usa ka higala nga nagtrabaho sa Hedcor, usa ka kompaniya sa Aboitiz nga dunay planta sa hydroelectric didto sa Benguet."}, {"text_idx": "#000003", "text": "Igo lang ko nagsugod sa pagpaningot tungod sa kainit sa kape nga nagpahanap sa akong eye glass tungod sa alisngaw niini, mikuriring ang akong cellphone. Wa ko magdahum nga niadto ka sayo sa buntag dunay magtawag sa ako-a. Ug mas wa ko magdahum sa tawo nga nanawag."}, {"text_idx": "#000004", "text": "Ang akong \u201ccaller\u201d mao diay ang akong pag-umangkon nga si Nelson Anasco. Si Nelson mao ang nasulat nako dinhi niining lindog matag karon ug unya ug siya kadtong akong pag-umangkon nga nagtrabaho sa Port Moresby, Papua New Guinea."}, {"text_idx": "#000006", "text": "\u201cGood morning nimo diha \u2018Kol Vic. Nelson ni. \u2018Musta man ka \u2018Kol? Nabasa nako to imo gisulat parti sa ato gi-isturyahan kaniadtong milabay nga semana. Lingaw ko \u2018Kol kay \u2018at least\u2019 nabasa pud sa ubang mga tawo ang akong mga huna-huna mahitungod sa mga isyu nga nagpasulabi sa atong dakbayan ug sa nasud. Nia na diay ko diri sa Tagum \u2018Kol Vic. Niabot ko niadtong milabay nga Martes gikan sa Port Moresby. Bonding una mi sa akong pamilya \u2018Kol ug magkita-kita na lang ta sa kasal ni Archie karong Sabado puhon (Bali karong adlawa, Agosto 17, 2019).\u201d"}, {"text_idx": "#000007", "text": "\u201cMaayo man ko Nel. Pero sa akong pangidaron ug human sa akong pagretiro gikan sa Davao Light duna nay klaro nga mga timailhan nga nagresiko na ang kapasidad sa akong lawas. Hinuon sa panghuna-huna nagpabilin pa gihapon nga abtik ug mabungahon. Ikaw Nel, kumusta man imong trabaho didto sa Papua, maayo? Wa kay problema sa imong kompaniya?\u201d"}, {"text_idx": "#000009", "text": "\u201cUnya Nel, unsa man ang kahimtang sa Port Moresby; ang ekonomya ani ingon man ang panagway sa maong kabisera sa Papua New Guinea?\u201d"}, {"text_idx": "#000013", "text": "\u201cAng tinuod \u2018Kol, kon dili makat-on ang kagamhanan sa Papua ug leksiyon gikan sa mga kasinati-an sa atong nasud dili madugay ang paghulat sa mga Papuans nga ang ilang nasud moapas sa kahimtang sa Pilipinas karon \u2014 asensado pero nag-antos sa pagkagusbat sa kinaiyahan. Mao nga kon ang ilang kagamhanan didto maniid sa mga nanghitabo sa Pinas ug maghimo ug mga lakang nga mapahiluna ang gitawag nga \u2018sustainable development program\u2019 dako ang kahigayonan nga ang maong nasud molambo nga walay dako nga kadaot nga mahitabo sa mga rekursos naturales niini. Mao nga seguro \u2018Kol Vic, dako ang klahigayonan nga magpadayon ako sa pagtrabaho didto sa mosunod nga lain pa nga lima ka tuig ngadto sa napoulo ka tuig hangtud mahuman sa pagtungha ang akong bugtong anak nga si Francis Nel.\u201d\nUnya kalit lang nawagtang ang tingog ni Nelson gikan sa pikas linya. Taudtaud nag text siya nga nahutdan kuno siya ug load."}]